b'\n_START_ARTICLE_\nOxyuranus temporalis\n_START_SECTION_\nOdkritje\n_START_PARAGRAPH_\nPrvi primerek je oktobra leta 2006 ujel avstralski znanstvenik Mark Hutchinson 200 kilometrov severozahodno od Uluruja. \xc5\xa0lo je za mlado samico, ki jo je znanstvenik ujel sredi dneva, ko je pre\xc4\x8dkala cesto._NEWLINE_Ka\xc4\x8da je bila dolga okoli enega metra, ker pa je \xc5\xa1lo za eno najbolj strupenih ka\xc4\x8d na svetu je ni podrobneje pregledal na kraju ujetja, temve\xc4\x8d jo je le popisal in z ostalimi ujetimi ka\xc4\x8dami s tega potovanja poslal v Western Australian Museum v Perth._NEWLINE_Kasneje se je izkazalo, da gre za povsem novo vrsto tajpana, prvo po 125 letih._NEWLINE_Sprva so menili, da gre za ka\xc4\x8do vrste Pseudonaja nuchalis, saj ji je bila ujeta ka\xc4\x8da na prvi pogled podobna tako po velikosti, kot tudi po obarvanosti. Nekaj tednov kasneje je Brad Maryan na takrat \xc5\xbee mrtvi in konzervirani ka\xc4\x8di opazil, da ima veliko in bledo obarvano glavo, podobno obalnemu tajpanu._NEWLINE_Holotip, ljubkovalno poimenovan Scully (po liku iz serije X-Files), je bila manj kot meter dolga mlada samica, kar pomeni, da znanstveniki ne vedo natan\xc4\x8dno koliko merijo odrasle ka\xc4\x8de. Ostale vrste tajpanov lahko dose\xc5\xbeejo dol\xc5\xbeino do 3 metre.\n_START_SECTION_\nNova vrsta\n_START_PARAGRAPH_\nOxyuranus temporalis se od ostalih dveh vrst tajpanov lo\xc4\x8di po \xc5\xa1tevilu lusk na glavi in je najverjetneje izjemno strupena ka\xc4\x8da, saj je v bli\xc5\xbenjem sorodu z dvema od najbolj strupenih ka\xc4\x8d na svetu. Glede na to, da sta bila do slej ujeta samo dva primerka vrste, je o njej znanega zelo malo._NEWLINE_Novo vrsto so leta 2007 opisali avstralski znanstveniki Paul Doughty, Brad Maryan, Stephen Donnellan ter Mark Hutchinson.\n_START_SECTION_\nPonovno odkritje leta 2010\n_START_PARAGRAPH_\nMaja 2010 so v Veliki pu\xc5\xa1\xc4\x8davi Viktoriji v Zahodni Avstraliji ujeli drugi primerek vrste O. temporalis. Takrat je \xc5\xa1lo za odrasli primerek samice, ki je v dol\xc5\xbeino merila 130\xc2\xa0cm. Ka\xc4\x8do so ujeli pripadniki staroselskega plemena Spinifex. Takrat so samico ujeli 165 kilometrov zahodno od meje z Ju\xc5\xbeno Avstralijo, kar je 425 kilometrov ju\xc5\xbeneje od kraja, kjer so znanstveniki ujeli holotip.'